《奉送李大夫归长沙》
宋代·沈辽

秋潮夜落江为墟，青溪茁茁生菰蒲。舟舫逍遥宾从疏，谁识长沙李大夫。

十年持节使江吴，转入七闽将漕车。道上狂贼未伏诛，少壮疮痍官吏逋。

公方疾驱布威德，朝廷发兵趣捕贼。兵多贼少即日降，公独至今为失职。

白首飘然归故国，由来仕宦终无极。

借令得意任公卿，年迫桑榆心更惜。昔时柴车一束书，今日朱门百口食。

大夫月奉三万钱，何必要涂争埶力。野人结庵齐山傍，早岁曾为门下客。

不遗簪履惠相访，顾我青山唯四壁。野人适自三湘来，布衣犹带湘山碧。

公舟少驻洞庭下，尽洗都城尘土迹。

作者简介：沈辽(1032—1085)，字睿达，宋钱塘(今余杭)人。沈遘的弟弟，《梦溪笔谈》作者沈括的同族兄弟。自幼嗜读《左传》、《汉书》，曾巩、苏轼、黄庭坚常与之唱和，王安石、曾布皆习其笔法。本无意于功名，王安石曾有“风流谢安石，潇洒陶渊明”之称。后由三司使吴充举荐，负责监内藏库。